
VENDIM

Nr. 912, datë 24.12.2019
PËR DHËNIEN NË PËRDORIM TË PËRKOHSHËM, PA SHPËRBLIM, NGA MINISTRIA E MBROJTJES TE BASHKIA TIRANË, TË NJË PJESE TË PRONËS NR. 180, ME EMËRTIMIN “POLICIA USHTARAKE (REPARTI USHTARAK NR.6620)”, ME VENDNDODHJE NË SAUK, TIRANË, DHE PËR DISA NDRYSHIME NË VENDIMIN NR. 404, DATË 4.7.2018, TË KËSHILLIT TË MINISTRAVE, “PËR DHËNIEN NË PËRDORIM TË PËRKOHSHËM, PA SHPËRBLIM, NGA MINISTRIA E MBROJTJES TE MINISTRIA E BRENDSHME, TË NJË PJESE TË PRONËS ME NUMËR RENDOR 180, ME EMËRTIMIN “POLICIA USHTARAKE (REPARTI USHTARAK NR. 6620)”, ME VENDNDODHJE NË SAUK, TIRANË”
Në mbështetje të nenit 100 të Kushtetutës, të neneve 3, 5, e 17, të ligjit nr. 8744, datë 22.2.2001, “Për transferimin e pronave të paluajtshme të shtetit në njësitë e qeverisjes vendore”, të ndryshuar, të neneve 10 e 12, të ligjit nr. 8743, datë 22.2.2001, “Për pronat e paluajtshme të shtetit”, të ndryshuar, dhe të nenit 901 e vijues të ligjit nr. 7850, datë 29.7.1994, “Kodi Civil i Republikës së Shqipërisë”, të ndryshuar, me propozimin e ministrit të Mbrojtjes, Këshilli i Ministrave
VENDOSI:

1. Dhënien në përdorim të përkohshëm, pa shpërblim, për një periudhë 20-vjeçare, nga Ministria e Mbrojtjes te Bashkia Tiranë, të një sipërfaqeje trualli funksional dhe objekti, me sipërfaqe të përgjithshme prej 7 500 (shtatë mijë e pesëqind) m², nga trualli funksional i pronës nr. 180, me emërtimin “Policia Ushtarake (Reparti Ushtarak nr. 6620)”, me vendndodhje në Sauk, Tiranë, sipas planrilevimit nr.1, që i bashkëlidhet këtij vendimi dhe është pjesë përbërëse e tij, për ta përdorur për realizimin e programeve arsimore, ndërtimin e një shkolle të re publike.

2. Bashkisë Tiranë i ndalohet të ndryshojë destinacionin e përdorimit të sipërfaqes së pronës, të përcaktuar në pikën 1, të këtij vendimi, ta tjetërsojë ose t’ua japë atë në përdorim të tretëve.

3. Ministria e Mbrojtjes, e përfaqësuar nga Shtabi i Përgjithshëm i Forcave të Armatosura, Policia Ushtarake dhe Bashkia Tiranë, të lidhin aktmarrëveshje ndërmjet palëve, për dhënien në përdorim të përkohshëm, pa shpërblim, të sipërfaqes prej 7 500 (shtatë mijë e pesëqind) m², sipas pikës 1, të këtij vendimi, duke përcaktuar kushtet dhe detyrimet e ndërsjella ndërmjet palëve. 

4. Në vendimin nr. 404, datë 4.7.2018, të Këshillit të Ministrave, bëhen këto ndryshime:

a) Pika 1 ndryshohet si më poshtë vijon: 

 “1. Dhënien në përdorim të përkohshëm, pa shpërblim, nga Ministria e Mbrojtjes te Ministria e Brendshme, për një periudhë 20-vjeçare, të një sipërfaqeje trualli funksional dhe të disa objekteve, me sipërfaqe të përgjithshme prej 24 141.4 (njëzet e katër mijë e njëqind e dyzet e një pikë katër) m², nga trualli funksional i pronës nr.180, me emërtimin “Policia Ushtarake (Reparti Ushtarak nr. 6620)”, me vendndodhje në Sauk, Tiranë, sipas planrilevimit nr.2, që i bashkëlidhet këtij vendimi dhe është pjesë përbërëse e tij, për përmbushjen e detyrave të saj funksionale.”.

b) Planrilevimi bashkëlidhur vendimit zëvendësohet me planrilevimin nr. 2, që i bashkëlidhet këtij vendimi.

5. Ministria e Mbrojtjes dhe Ministria e Brendshme, në aktmarrëveshjen e lidhur ndërmjet palëve, të pasqyrojnë ndryshimin e sipërfaqes së pronës, sipas planrilevimit, të përcaktuar në pikën 4, të këtij vendimi. 

6. Ngarkohen Ministria e Mbrojtjes, Ministria e Brendshme, Bashkia Tiranë dhe Agjencia Shtetërore e Kadastrës për zbatimin e këtij vendimi. 

Ky vendim hyn në fuqi pas botimit në Fletoren Zyrtare.

KRYEMINISTËR

Edi Rama

